《谢张丹霞序疏藁》
宋代·释居简

裳织新云锦，交寻旧布衣。荆蛮九鼎重，岭海一官微。

心事渊明是，天时伯玉非。谈高方谔谔，调古独巍巍。

亦有兰为佩，能无简绝韦。灌缨东涧水，访旧北山薇。

老我家何在，颠风鹢退飞。袜头常反著，车辙每殊归。

但觉乌仍好，端知骥可睎。草中同臭少，爨下赏音稀。

煮字徒相饷，忘言合见讥。牛腰繁卷轴，蚌腹欠珠玑。

重借言如史，轻因鼠发机。毳云甘寂寞，华衮借光辉。

鸡肋初无取，云斤不足挥。楼宽长挂榻，月好许敲扉。

踵息宁乖众，心声愿听希。李虽嘲杜瘦，孟不与韩违。

末路宜多助，孤军伫解围。载驱惭款段，忍负镂金鞿。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。